RO Jurnalul Oficial al Uniunii Europene C 48/3

Rezumatul Avizului Autorității Europene pentru Protecția Datelor referitor la Comunicarea Comisiei către Parlamentul European și Consiliu privind „O nouă eră pentru aviație – Deschiderea într-un mod sigur și sustenabil a pieței aeronautice pentru utilizarea civilă a sistemelor de aeronave pilotate de la distanță”

(Textul integral al prezentului aviz poate fi consultat în engleză, franceză și germană pe site-ul AEPD www.edps.europa.eu)

(2015/C 48/04)

I. Introducere

I.1 Consultarea AEPD

1. La 8 aprilie 2014, Comisia a adoptat o Comunicare către Parlamentul European și Consiliu privind „O nouă eră pentru aviație – Deschiderea într-un mod sigur și sustenabil a pieței aeronautice pentru utilizarea civilă a sistemelor de aeronave pilotate de la distanță” (denumită în continuare „comunicarea”) (1).

2. RPAS sunt aeronave pilotate de la distanță sau, cu alte cuvinte, aeronave care pot zbura fără a avea nevoie de un pilot la bord. În majoritatea cazurilor, acestea nu sunt utilizate ca simple aeronave și includ dispozitive precum camere, microfoane, senzori, GPS care permit prelucrarea de date cu caracter personal.

3. Astfel cum se va prezenta în detaliu în prezentul aviz, dreptul la viața privată și viața de familie și dreptul la protecția datelor, garantate de articolul 8 din Convenția Consiliului Europei pentru apărarea drepturilor omului și de articolele 7 și 8 din Carta drepturilor fundamentale a Uniunii Europene, se aplică în cazul acestei tehnologii emergente. În plus, întrucât aeronavele pilotate de la distanță au același potențial de a încălca grav drepturile la viața privată și de familie și la protecția datelor pe care îl au tehnologiile online analizate de Curtea de Justiție a Uniunii Europene în deciziile din cauzele Digital Rights Ireland (2) și Google Spain/AEPD (3), acestea trebuie să fie analizate cu foarte mare atenție.

4. Prin urmare, AEPD salută faptul că autoritatea a fost consultată de către Comisie cu privire la această comunicare.

IV. Concluzii

65. AEPD salută faptul că a fost consultată de către Comisie cu privire la această comunicare și subliniază că utilizarea civilă a RPAS include toate domeniile care nu sunt vizate de utilizarea militară, prin urmare nu se limitează la utilizarea comercială. De asemenea, autoritatea salută faptul că această comunicare nu evidențiază numai beneficiile sociale și economice ale utilizării civile a RPAS, ci identifică și viața privată, protecția datelor și securitatea drept elemente esențiale cu care trebuie să fie asigurată conformitatea pentru exploatarea acestora la scară largă.

66. Trebuie să se facă o distincție între RPAS, avioane și CCTV, deoarece „mobilitatea și discreția lor” fac posibilă utilizarea acestora în mult mai multe circumstanțe. În plus, acestea pot fi combinate cu alte tehnologii precum camere, senzori Wi-Fi, microfoane, senzori biometrici, sisteme GPS, sisteme care citesc adresele IP, sisteme de urmărire RFID (identificare prin frecvență radio), toate acestea permițând prelucrarea de date cu caracter personal și putând transforma aceste RPAS în potențiale instrumente puternice de urmărire.

67. Prin urmare, AEPD subliniază că utilizările RPAS care implică prelucrarea de date cu caracter personal constituie în majoritatea cazurilor o încălcare a dreptului la respectarea vieții private și de familie garantat de articolul 8 al Convenției Consiliului Europei pentru apărarea drepturilor omului (denumită în continuare „ECHR”) și de articolul 7 din Cartea drepturilor fundamentale a Uniunii Europene (denumită în continuare „carta”), deoarece încalcă dreptul la intimitate și viața privată garantat tuturor persoanelor din UE și, din această cauză, pot fi permise doar în anumite condiții și sub rezerva anumitor garanții. În orice caz, ori de câte ori sunt prelucrate date cu caracter personal de către RPAS operate în UE, ceea ce se întâmplă frecvent, se aplică dreptul la protecția datelor cu caracter personal consacrat în articolul 8 din cartă, iar cadrul juridic al UE privind protecția datelor trebuie respectat.

68. Astfel, în practică, utilizarea RPAS de către persoanele fizice, pentru desfășurarea activităților private va face în mod normal obiectul Directivei 95/46/CE și va beneficia rar de excepția privind activitățile domestice. În orice caz, drept condiție preliminară pentru normele privind protecția datelor cu caracter personal, prelucrarea datelor cu caracter personal trebuie să respecte legea în toate privințele. Aceasta înseamnă inclusiv respectarea altor norme relevante, precum dreptul civil sau penal, proprietatea intelectuală, codul aerian sau legislația privind protecția mediului.

69. Prelucrarea datelor cu caracter personal prin RPAS în scopuri comerciale sau profesionale trebuie să respecte legislația națională care transpune Directiva 95/46/CE.

70. În plus, AEPD amintește că simpla publicare a datelor pe internet sau într-un ziar, fără nicio intenție de a divulga publicului informații, opinii sau idei nu este suficientă pentru a intra sub incidența excepției privind jurnalismul de la articolul 9 din Directiva 95/46/CE.

71. Utilizarea RPAS în scopul aplicării legii trebuie, de asemenea, să respecte dreptul fundamental la viața privată, astfel încât aceste activități trebuie să aibă la bază o lege clară și accesibilă, să servească unui scop legitim, să fie necesare într-o societate democratică și să fie proporționale scopului urmărit. Atunci când implică prelucrarea de date cu caracter personal, aceste activități fac obiectul garanțiilor privind protecția datelor stabilite la nivelul Uniunii Europene și Consiliului Europei.

72. Utilizarea RPAS în scopul obținerii de informații trebuie să respecte principiile necesității și proporționalității.

73. Având în vedere nevoia imperativă de asigurare a respectării vieții private, a protecției datelor și a cerințelor de securitate în legătură cu această tehnologie nouă care poate avea un caracter invaziv foarte ridicat, AEPD susține reexaminarea de către Comisie a lipsei sale de competență în reglementarea RPAS cu o greutate mai mică de 150 kg.

74. De asemenea, AEPD salută inițiativele și proiectele de conștientizare care ar trebui să însoțească introducerea RPAS pe piața civilă din UE.

75. AEPD recomandă Comisiei să încurajeze producătorii de RPAS să pună în aplicare principiul luării în considerare a vieții private începând cu momentul conceperii și respectarea implicită, iar operatorii de date să evalueze impactul asupra protecției datelor în cazul în care operațiunile de prelucrare a datelor prezintă riscuri specifice pentru drepturile și libertățile persoanelor vizate, prin natura, scopul sau obiectivele acestora.

76. Sunt necesare acțiuni suplimentare pentru încurajarea luării unor măsuri care să poată facilita identificarea operatorului unui RPAS.

Adoptat la Bruxelles, 26 noiembrie 2014. Giovanni BUTTARELLI Adjunctul Autorității Europene pentru Protecția Datelor

(1) COM(2014) 207 final, 8.4.2014.

(2) Cauzele conexate C-293/12 și C-594/12, Digital Rights Ireland Ltd/Minister for Communications, Marine and Natural Resources, Minister for Justice, Equality and Law Reform, The Commissioner of the Garda Síochána, Ireland și Avocatul General și Kärntner Landesregierung, Michael Seitlinger, Christof Tschohl și alții, hotărârea Curții (Marea Cameră) din 8 aprilie 2014 [cereri de decizie preliminară formulată de High Court of Ireland (Irlanda) și de Verfassungsgerichtshof (Austria)].

(3) Cauza C-131/12, Google Spain SL, Google Inc./Agencia Española de Protección de Datos (AEPD), hotărârea Curții din 13 mai 2014.